## Odluka o izmjenama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

### NN 118/2009 (30.9.2009.), Odluka o izmjenama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

118 30.09.2009 Odluka o izmjenama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

2927

Na osnovi članka 12. stavka 6., članka 42. i članka 47. podstavka 4. Zakona o zdravstvenom osiguranju zaštite zdravlja na radu (»Narodne novine« br. 85/06. i 67/08.) i članka 25. točke 3. Statuta Hrvatskog zavoda za zdravstveno osiguranje zaštite zdravlja na radu (»Narodne novine« br. 90/07. i 112/07.) Upravno vijeće Hrvatskog zavoda za zdravstveno osiguranje zaštite zdravlja na radu na sjednici održanoj 28. srpnja 2009. uz suglasnost ministra zdravstva i socijalne skrbi, donijelo je

ODLUKU

O IZMJENAMA ODLUKE O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

Članak 1.

U Odluci o osnovama za sklapanje ugovora o provođenju zdravstvene zaštite iz obveznog zdravstvenog osiguranja zaštite zdravlja na radu (»Narodne novine« broj 2/09) članak 35. stavak 1. mijenja se i glasi:

»Cijena prethodnog pregleda na teret sredstava Zavoda ne može biti veća od iznosa utvrđenog za periodički pregled utvrđenog člankom 34.ove Odluke.«.

Članak 2.

Članak 36. mijenja se i glasi:

»Članak 36.

Cijena kontrolnog pregleda na teret sredstava Zavoda iznosi najviše 1/4 cijene periodičkog pregleda utvrđenog člankom 34. ove Odluke.«.

Članak 3.

Članak 41. mijenja se i glasi:

»Članak 41.

Za ugovorne djelatnosti sanitetskog prijevoza cijena se utvđuje prema priloženim radnim, odnosno putnim nalozima, u visini od 20% cijene litre supera 95 oktana po prijeđenom kilometru.«.

Članak 4.

Članak 45. mijenja se i glasi:

»Članak 45.

Za pruženu specifičnu zdravstvenu zaštitu radnika na svim primarnim razinama zdravstvene djelatnosti ugovorne zdravstvene ustanove, ugovorna trgovačka društva koja u svom sastavu imaju djelatnost medicine rada, ugovorni specijalisti medicine rada u privatnoj praksi i drugi ugovorni subjekti za provođenje specifične zdravstvene zaštite radnika obvezni su ispostavljati pojedinačne račune Zavodu u obliku i na način propisan od strane Zavoda, u skladu s cijenama utvrđenim člankom 34. ove Odluke.«.

Članak 5.

Članak 46. mijenja se i glasi:

»Članak 46.

Za pruženu zdravstvenu zaštitu za slučaj ozljede na radu i profesionalne bolesti na svim razinama zdravstvene djelatnosti, ugovorne zdravstvene ustanove, ugovorna trgovačka društva i ugovorni zdravstveni radnik uključeni u mrežu javne zdravstvene službe obvezni su ispostavljati račune Zavodu u obliku i na način propisan od strane Zavoda, primjenom cijenama utvrđenih člankom 34., 35., 36., 37., 38., 39., 40., 41., 42., 43. i 44. ove Odluke.«.

Članak 6.

Ova Odluka stupa na snagu osmog dana od dana objave u »Narodnim novinama«.

Klasa: 025-04/09-01/27
Urbroj: 339-01-01-09-1
Zagreb, 28. srpnja 2009.

Predsjednica Upravnog vijeća Hrvatskog zavoda za zdravstveno osiguranje zaštite zdravlja na radu
mr. Dubravka Jadro, v. r.

Odluka, NN 118/2009-2927